**ROMÂNIA Anexa nr.1**

**JUDEŢUL MUREŞ**

**CONSILIUL JUDEŢEAN**

**REGULAMENT**

privind condițiile în care se realizează accesul de către furnizorii de rețele de comunicații electronice pe domeniul public al Județului Mureș, aflat în administrarea Consiliului Județean Mureș

**CAPITOLUL I**

**Dispoziții generale**

**Art.1.** Prezentul regulament stabilește condițiile în care se realizează accesul de către furnizorii de rețele de comunicații electronice pe domeniul public al Județului Mureș, în vederea construirii, instalării, întreținerii, înlocuirii sau mutării rețelelor de comunicații electronice sau a elementelor de infrastructură fizică necesare susținerii acestora, măsuri privind construirea de rețele de comunicații electronice.

**Art.2.** Dispozițiile prezentului regulament nu se aplică:

1. rețelelor de comunicații electronice și elementelor de infrastructură fizică deținute sau administrate de instituțiile publice din cadrul sistemului național de apărare, ordine publică și securitate națională;
2. staţiilor de monitorizare, reţelelor de comunicaţii electronice şi elementelor de infrastructură fizică deţinute sau administrate de Autoritatea Naţională pentru Administrare şi Reglementare în Comunicaţii, denumită în continuare ANCOM, în scopul monitorizării frecvenţelor radio din benzile de frecvenţe cu utilizarea neguvernamentală;

**CAPITOLUL II**

**Dreptul de acces pe proprietatea Județului Mureș**

**Art.3.** Furnizorii de rețele publice de comunicații electronice, autorizați în condițiile legislației din domeniul comunicațiilor electronice, au dreptul de acces pe domeniul public al Județului Mureș, în condițiile prezentului Regulament.

**Art.4.** Persoanele care furnizează exclusiv pentru nevoi proprii rețele de comunicații electronice, cu respectarea condițiilor prevăzute de legislația din domeniul comunicațiilor electronice, au dreptul de acces pe domeniul public al Județului Mureș, în condițiile prezentului Regulament.

**Art.5.** Dreptul de acces prevăzut la art. 3 și 4 asigură folosința asupra unor imobile proprietate publică și se exercită în condițiile legii.

**Art.6.** Furnizorii de rețele de comunicații electronice beneficiază de dreptul de acces pe proprietăți pe, deasupra, în sau sub imobilele proprietate publică a Județului Mureș, inclusiv pe drumuri, poduri, tuneluri, galerii tehnico-edilitare, pasaje și viaducte, stâlpi, piloni și terenuri agricole, în condițiile prezentului Regulament, dacă sunt îndeplinite în mod cumulativ următoarele condiții:

a) exerciţiul acestui drept nu contravine legilor speciale care stabilesc regimul juridic aplicabil respectivelor imobile proprietate publică ori uzului sau interesului public căruia îi sunt destinate imobilele în cauză;

b) efectuarea lucrărilor în cauză nu este de natură să contravină cerințelor specifice de urbanism, de amenajare a teritoriului sau privind calitatea în construcții ori celor privind protecția mediului, a sănătății, apărării, ordinii publice și securității naționale, pe care trebuie să le respecte activitățile ce se desfășoară pe, deasupra, în sau sub imobilele în cauză.

**Art.7.** (1) Consiliul Județean Mureș publică pe pagina proprie de internet, și afișează la Avizier, în termen de 30 de zile de la data primirii primei cereri în vederea exercitării dreptului de acces la un anumit imobil proprietate publică, condițiile în care se realizează dreptul de acces la acest imobil și documentele pe care solicitantul urmează să le prezinte.

(2) Publicația prevăzută la alin.(1) va cuprinde cel puțin, mențiuni cu privire la:

a) entitatea care exercită dreptul de administrare a bunurilor proprietate publică a județului Mureș, precum și modalitățile în care aceasta poate fi contactată în vederea depunerii cererilor de acces pe proprietăți;

b) caracteristicile imobilului pe care se dorește exercitarea dreptului de acces și zonele în care se poate realiza dreptul de acces;

c) tarifele maxime pentru exercitarea dreptului de acces și condițiile în care acestea se aplică, precum și criteriile pe baza cărora acestea au fost stabilite, în funcție de elementele rețelelor de comunicații electronice și de elementele de infrastructură fizică care fac obiectul lucrărilor;

d) orice limitări tehnice cu privire la exercitarea dreptului de acces, care rezultă din caracteristicile de uz sau interes public ale imobilului;

e) procedura detaliată ce trebuie îndeplinită de solicitantul dreptului de acces, inclusiv orice condiții legate de documentele ce trebuie prezentate de acesta.

**CAPITOLUL III**

**Depunerea cererilor de acces pe domeniul public al Județului Mureș**

**Art.8.** Cererile de acces pe domeniul public al județului Mureș, aflat în administrarea Consiliului Județean Mureș, în vederea construirii, instalării, întreținerii, înlocuirii sau mutării rețelelor de comunicații electronice sau a elementelor de infrastructură fizică necesare susținerii acestora, însoțite de documentele solicitate se depun la Consiliul Județean Mureș, cu sediul în Municipiul Tîrgu Mureș, Piața Victoriei, nr.1, județul Mureș, Cod poștal 540026, camera nr.1 - Registratura.

**CAPITOLUL IV**

**Caracteristicile zonelor pe care se exercită dreptul de acces**

**Art.9.** (1) Imobilele pe care se pot instala rețelele și echipamentele de telecomunicații electronice sunt: terenurile aferente zonei drumurilor publice, clădiri și alte terenuri aflate în administrarea Consiliului Județean Mureș.

(2) ***Terenurile aferente zonei drumurilor*** ***publice***: ampriza drumului, zonele de siguranță și zonele de protecție.

(3) Fac parte integrantă din drum: ampriza și zonele de siguranță, suprastructura și infrastructura drumului, podurile, podețele, șanțurile, rigolele, viaductele, pasajele denivelate, zonele de sub pasajele rutiere, tunelurile și alte lucrări de artă, construcțiile de apărare, protecție și consolidare, trotuarele, pistele pentru cicliști, locurile de parcare, oprire și staționare, stațiile de taxare, bretelele de acces, drumurile tehnologice amenajate pentru întreținerea autostrăzilor, indicatoarele de semnalizare rutieră și alte dotări pentru siguranța circulației, sistemele inteligente de transport și instalațiile aferente, spațiile de serviciu sau control, spațiile cuprinse în triunghiul de vizibilitate din intersecții, spațiile cuprinse între autostradă și/sau drum și bretelele de acces, sistemele pentru protecția mediului, terenurile și plantațiile din zona drumului și perdelele de protecție, mai puțin zonele de protecție.

(4) De asemenea, se consideră ca făcând parte din drum districtele, cantoanele, pepinierele, centrele de întreținere și coordonare și orice alte construcții, amenajări sau instalații destinate apărării, exploatării sau operării drumurilor, inclusiv terenurile necesare aferente, precum și sistemele de captare, pompare și evacuare a apelor pluviale care deservesc drumurile, cu excepția acelora care fac parte, potrivit prevederilor legale, din capitalul social al unor companii naționale, societăți comerciale cu capital de stat sau pentru care au fost emise certificate de atestare a dreptului de proprietate pentru companiile naționale și societățile comerciale cu capital de stat.

(5) ***Ampriza drumului*** este suprafața de teren ocupată de elementele constructive ale drumului: parte carosabilă, trotuare, piste pentru cicliști, acostamente, șanțuri, rigole, taluzuri, șanțuri de gardă, ziduri de sprijin și alte lucrări de artă.

(6) ***Zonele de siguranță*** sunt suprafețe de teren situate de o parte și de cealaltă a amprizei drumului, destinate exclusiv semnalizării rutiere, plantației rutiere sau altor scopuri legate de întreținerea și exploatarea drumului, siguranței circulației ori protecției proprietăților situate în vecinătatea drumului. Din zonele de siguranță fac parte și suprafețele de teren destinate asigurării vizibilității în curbe și intersecții, precum și suprafețele ocupate de lucrări de consolidare a terenului drumului și altele asemenea. Limitele zonelor de siguranță a drumurilor, podurilor și viaductelor, în cale curentă și aliniament, sunt prevăzute în anexa nr.1 din Ordonanța Guvernului nr.43/1997, privind regimul drumurilor, republicată.

(7) **Zonele de protecție** sunt suprafețele de teren situate de o parte și de alta a zonelor de siguranță, necesare protecției și dezvoltării viitoare a drumului. Limitele zonelor de protecție sunt prevăzute în anexa nr. 1 din Ordonanța Guvernului nr.43/1997, privind regimul drumurilor, republicată.

(8) Zonele de protecție sunt în gospodărirea persoanelor juridice sau fizice care le au în administrare sau în proprietate, cu obligaţia ca acestea, prin activitatea lor, să nu aducă prejudicii drumului sau derulării în siguranţă a traficului prin:

a) neasigurarea scurgerii apelor în mod corespunzător;

b) executarea de construcţii, împrejmuiri sau plantaţii care să provoace înzăpezirea drumului sau să împiedice vizibilitatea pe drum;

c) executarea unor lucrări care periclitează stabilitatea drumului, siguranţa circulaţiei sau modifică regimul apelor subterane sau de suprafaţă;

d) lucrări de defrişare de păduri de pe versanţii împăduriţi adiacenţi drumului; pentru astfel de lucrări, administratorul domeniului silvic va solicita acordul administratorului drumului.

(9) Amplasarea în zona drumurilor a unor cabluri de energie electrică sau de telecomunicații se face, de regulă, **în afara zonei de siguranță a drumului**, astfel:

(a) amplasarea unor obiective în zona drumului se face cu asigurarea desfășurării fluente și în condiții de siguranță a traficului rutier;

(b) la amplasarea acestor obiective trebuie să se respecte planurile de urbanism și de amenajare a teritoriului, avizate de administratorul drumului;

(c) la stabilirea amplasării trebuie să se asigure spațiile de dezvoltare viitoare a drumului, cu minimum lățimea unei benzi de circulație în aliniament și cu respectarea condițiilor de vizibilitate pe drum.

(10) În cazuri excepționale, dacă nu se afectează stabilitatea structurii de rezistență a drumului, se poate admite instalarea cablurilor în zona de siguranță a drumului.

(11) Pentru amplasarea cablurilor în zona de protecție a drumurilor județene se va solicita acordul persoanelor fizice sau juridice care au în proprietate sau în administrare aceste suprafețe de teren.

(12) ***Clădiri*** - partea componentă a clădirilor în care se poate realiza dreptul de acces este anvelopa clădirii.

(13) ***Terenuri*** - dreptul de acces se poate realiza fără afectarea lucrărilor existente.

**CAPITOLUL V**

**Tarifele pentru exercitarea dreptului de acces pe domeniul județului Mureș și condițiile în care acestea se aplică**

**Art.10.** Pentru amplasarea și pentru ocuparea terenurilor aferente zonei drumurilor județene din județul Mureș - amprizei și zonei de siguranță - respectiv pentru ocuparea terenurilor, altele decât cele aferente zonei drumurilor și/sau a clădirilor aflate în administrarea Consiliului Județean Mureș, beneficiarii dreptului de acces datorează *Tarife pentru ocuparea zonei drumurilor județene aflate în administrarea Consiliului Județean Mureș,* respectiv *Tarife pentru ocuparea terenurilor, altele decât cele aferente zonei drumurilor și clădirilor aflate în administrarea Consiliului Județean Mureș,* actualizate anual sau atunci când este necesar, conform legislației în vigoare, prin hotărâri ale Consiliului Județean Mureș.

**Art. 11.** Tarifele pentru exercitarea dreptului de acces pe proprietatea publică a județului Mureș, pentru anul 2017, așa cum sunt precizate la art.10 sunt cuprinse în Anexa nr.3 la proiectul de hotărâre.

**CAPITOLUL VI**

**Limitările tehnice cu privire la exercitarea dreptului de acces, care rezultă din caracteristicile de uz sau interes public ale imobilului**

**Art.12.** Amplasarea cablurilor de telecomunicații va respecta următoarele condiții:

**(1) *Pentru terenurile aferente zonei drumurilor județene***

(a) Amplasarea rețelelor de comunicații electronice în zona de siguranță a drumurilor județene se va face fără afectarea semnalizării rutiere existente, a suprafețelor de teren destinate asigurării vizibilității în curbe și intersecții, a lucrărilor de consolidare a terenului drumului, precum și fără tăierea copacilor existenți de-a lungul drumurilor județene.

(b) Amplasarea rețelelor de comunicații electronice în zona de protecție a drumurilor județene se va face astfel încât să nu aducă prejudicii drumurilor sau derulării în siguranță a traficului prin:

- neasigurarea scurgerii apelor în mod corespunzător;

- executarea de construcții, împrejmuiri sau plantații care să provoace înzăpezirea drumurilor sau să împiedice vizibilitatea pe acestea;

- executarea unor lucrări care să pericliteze stabilitatea drumurilor, siguranța circulației sau care modifică regimul apelor subterane sau de suprafață;

(c) Subtraversările drumurilor județene cu cabluri de comunicații electronice se fac, de regulă, prin forare orizontală, cablurile fiind protejate prin tuburi de protecție între cămine de tragere situate în afara zonelor de siguranță ale drumurilor.

(d) În cazuri excepționale, dacă, datorită prezenței a numeroase instalații subterane în zona traversării, există pericolul ca la execuția forării orizontale acestea să fie deteriorate, se poate admite subtraversarea prin șanț deschis.

(e) În scopul asigurării calității spațiului public, a protecției mediului și siguranței și sănătății locuitorilor, precum și pentru creșterea gradului de securitate a rețelelor edilitare, în zona drumurilor publice situate în intravilanul localităților, lucrările de construcții pentru realizarea/extinderea rețelelor edilitare prevăzute în prezentul Regulament, inclusiv pentru traversarea de către acestea a drumurilor publice, se execută în varianta de amplasare subterană;

(f) Pentru păstrarea caracterului specific al spațiului urban din intravilanul localităților **se interzice montarea supraterană**, pe domeniul public, a echipamentelor tehnice care fac parte din sistemele de telecomunicații;

(g) Montarea echipamentelor tehnice, se execută în varianta de amplasare subterană ori, după caz, în incinte sau în nișele construcțiilor, cu acordul prealabil al proprietarilor incintelor/construcțiilor și fără afectarea circulației publice;

(h) Montarea rețelelor de comunicații electronice sau a elementelor de infrastructură necesare susținerii acestora, se execută în varianta de amplasare subterană, fără afectarea circulației publice, cu respectarea reglementărilor tehnice aplicabile și a condițiilor tehnice standardizate în vigoare privind amplasarea în localități a rețelelor edilitare subterane;

(i) Pe traseele rețelelor de comunicații electronice sau a elementelor de infrastructură necesare susținerii acestora, amplasate subteran se prevăd obligatoriu sisteme de identificare nedistructive, respectiv markeri, pentru reperarea operativă a poziției rețelelor edilitare în plan orizontal și vertical, în scopul executării lucrărilor de intervenție la acestea;

(j) Lucrările de construcții pentru realizarea/extinderea rețelelor de comunicații electronice sau a elementelor de infrastructură necesare susținerii acestora, se execută, de regulă, anterior sau concomitent cu lucrările de realizare/extindere/modernizare/ reabilitare a rețelei stradale, în conformitate cu programele anuale/multianuale ale autorităților administrației publice, aprobate în condițiile legii.

**(2)** ***Pentru clădiri*** - Nu se poate realiza dreptul de acces al furnizorilor de comunicații electronice la clădirile cu regim special.

**(3) *Pentru terenuri*** - Lucrările de montare a cablurilor suprateran și subteran se vor efectua cu respectarea prevederilor legislației în vigoare și fără să afecteze lucrările existente, precum și în conformitate cu programele de dezvoltare aprobate în condițiile legii.

**CAPITOLUL VII**

**Procedura ce trebuie îndeplinită de solicitantul dreptului de acces și documentele ce trebuie prezentate de acesta**

**Art.13.** (1) În vederea exercitării dreptului de acces, solicitantul va depune o cerere la Consiliul Județean Mureș însoțită de toate documentele solicitate, arătând îndeplinirea condițiilor de acces.

(2) Cererea de acces va conține informații cu privire la:

a) datele de identificare și de contact ale furnizorului de rețele de comunicații electronice care intenționează să realizeze lucrările de acces pe proprietatea publică a județului Mureș (documente prevăzute la acordul prealabil/autorizație de amplasament);

b) zona în care se intenționează să se realizeze dreptul de acces (Plan de situație);

c) lucrările ce urmează a fi efectuate (Memoriu de prezentare);

d) scopul solicitării dreptului de acces în zona respectivă;

e) durata estimativă a realizării lucrărilor.

(3) Consiliul Județean Mureș va analiza îndeplinirea condițiilor de acces prevăzute în prezentul regulament și va comunica solicitantului soluția motivată, în termen de cel mult 30 de zile de la data primirii cererii și a documentelor care atestă îndeplinirea condițiilor de acces.

(4) Prima cerere transmisă Consiliului Județean Mureș, în vederea exercitării accesului pe proprietatea publică a județului Mureș, se analizează în termen de 30 de zile de la data publicării condițiilor de acces, fără a depăși 60 de zile de la data transmiterii cererii inițiale. Cererea va conține elementele prevăzute la alin. (2) și documentația necesară eliberării acordului prealabil.

(5) Cererile transmise titularului dreptului de administrare – Consiliul Județean Mureș, în vederea exercitării dreptului de acces pe proprietatea publică a județului Mureș, se analizează pe baza principiilor transparenței, obiectivității, proporționalității și nediscriminării. În cazul transmiterii unei cereri incomplete, se va solicita completarea acesteia în cel mult 10 zile de la primirea cererii, termenul prevăzut la alin. (3) sau (4) prelungindu-se în mod corespunzător cu intervalul de timp în care solicitantul va completa cererea.

(6) Acordarea dreptului de acces poate fi refuzată doar în cazuri obiective și temeinic justificate. Motivele care au determinat respingerea cererii se comunică solicitantului.

(7) Cererea la care nu s-a răspuns în termenul prevăzut la alin. (3) sau (4) se consideră aprobată tacit.

(8) În cazul prevăzut la alin. (7), solicitantul va transmite o notificare, cu confirmare de primire, privind data de la care urmează să înceapă efectuarea lucrărilor de acces pe proprietatea publică, dată care nu poate fi mai devreme de 10 zile de la data transmiterii notificării. De la această dată se datorează și tarifele pentru instalarea infrastructurii.

(9) Refuzul acordării dreptului de acces poate fi atacat de către solicitant la instanța competentă, în condițiile art. 17 din prezentul Regulament.

**Art.14.**(1) Pentru instalarea de cabluri, dispozitive sau alte instalații asemănătoare pe stâlpii din zona drumului, având alte destinații decât distribuirea de energie electrică, este obligatorie obținerea acordului și autorizației de amplasare și/sau de acces în zona drumului de la administratorul drumului. Pentru obținerea acordului prealabil și a autorizației, beneficiarul trebuie să prezinte, în cuprinsul documentației tehnice aferente, și acordul proprietarului stâlpului.

(2) Obligația și responsabilitatea privind solicitarea acordului prealabil și a autorizației de amplasare și/sau de acces în zona drumului public, precum și responsabilitatea respectării acestora revin beneficiarului lucrărilor sau obiectivelor realizate ori amplasate în zona drumului public.

(3) Acordul prealabil și autorizația de amplasare și/sau de acces la zona drumului se emit pentru o anumită funcție și/sau destinație a obiectivului. Schimbarea funcției și/sau a destinației obiectivului de către titularul autorizației de amplasare și/sau de acces se realizează numai cu aprobarea administratorului drumului.

(4) Pentru amplasarea și accesul în zona drumului, beneficiarul are obligația încheierii cu administratorul drumului public a contractului pentru utilizare și acces în zona drumului public și plata tarifelor corespunzătoare.

(5) Contractul se încheie odată cu eliberarea autorizației de amplasare și/sau de acces în zona drumului public, cu excepția cazurilor în care utilizatorul este scutit de plata tarifelor pentru amplasarea și accesul în zona drumului.

(6) Acceptul administratorului drumului comportă două faze:

- acordul prealabil, care se obține la faza de proiectare;

- autorizația de amplasare și acces la drum, care se obține înainte de începerea lucrărilor în zona drumului.

(7) Pentru lucrările executate pe drumurile județene și pe alte imobile (terenuri și clădiri) aflate în proprietatea publică a județului Mureș, este necesară obținerea **Acordului prealabil** din partea Consiliului Județean Mureș. În acest sens se va depune la Registratură, o cerere însoțită de documentația tehnică compusă din următoarele date și documente:

- datele de identificare și de contact ale furnizorului de rețele de comunicații electronice care intenționează să realizeze lucrările de acces pe proprietatea publică a județului Mureș;

- certificat de urbanism;

- memoriu tehnic care să cuprindă descrierea lucrărilor ce urmează a fi amplasate în zona drumurilor județene, precum și localizarea acestora;

- piese desenate care să cuprindă:

- Plan de încadrare în zonă;

- Planuri de situație pe care să fie figurate lucrările propuse;

- alte elemente relevante;

(8) Acordul prealabil emis este documentul prin care administratorul drumurilor județene/clădirilor/terenurilor acceptă amplasarea în principiu a unor lucrări în zona acestor drumuri județene/clădiri/terenuri, dar în condițiile impuse prin acesta.

(9) Pentru obținerea **Autorizației de amplasare și/sau de acces** în **zona drumului județean** din partea Consiliului Județean Mureș, se va depune la Registratura Consiliului Județean Mureș o cerere însoțită de o documentație tehnică compusă din următoarele date și documente:

- Datele de identificare și de contact ale furnizorului de rețele de comunicații electronice care intenționează să realizeze lucrările de acces pe proprietăți;

- Acordul prealabil (copie);

- Memoriul tehnic care să cuprindă:

- lucrările ce urmează a fi amplasate în zona drumurilor județene, precum și soluțiile tehnice adoptate în funcție de condițiile de amplasare impuse prin Acordul prealabil;

- zona în care se intenționează să se realizeze dreptul de acces;

- scopul solicitării dreptului de acces în zona respectivă;

- durata estimativă a realizării lucrărilor;

- Piese desenate care să cuprindă:

- Plan de încadrare în zonă;

- Planuri de situație pe care se vor figura lucrările proiectate în zona drumului județean, precum și distanțele de amplasare dintre axul drumului și aceste lucrări, axul drumului fiind elementul de referință al acestuia;

- Pe planurile de situație se vor menționa pozițiile kilometrice între care se vor amplasa lucrările proiectate, precum și cele la care se vor executa subtraversări ale drumurilor județene. Aceste poziții kilometrice vor fi stabilite pe teren, împreună cu reprezentantul Consiliului Județean Mureș;

- Profile transversale prin drumurile județene din care să rezulte distanțele de amplasare a lucrărilor proiectate față de axul drumului:

- Detalii de subtraversare a drumurilor județene cu cablurile de comunicații electronice proiectate;

- Alte elemente relevante.

Pentru *rețelele de comunicații electronice deja existente*, se vor depune următoarele documente:

- Piese desenate care să cuprindă:

- Plan de încadrare în zonă;

- Planuri de situație pe care se vor figura rețelele existente în zona drumului județean, pozițiile km între care sunt amplasate, precum și distanțele de amplasare dintre axul drumului și acestea, axul drumului fiind elementul de referință al acestuia;

- Profile transversale prin drumurile județene din care să rezulte distanțele de amplasare a rețelelor electronice față de axul drumului:

- Detalii de subtraversare a drumurilor județene cu cablurile de comunicații electronice;

- Alte elemente relevante.

(10) Întocmirea documentațiilor tehnice menționate se va face în conformitate cu prevederile următoarelor acte normative:

- Ordonanța Guvernului nr.43/1997 privind regimul drumurilor, republicată, cu modificările și completările ulterioare;

- “NORMELE TEHNICE privind proiectarea și amplasarea construcțiilor, instalațiilor și panourilor publicitare în zona drumurilor, pe poduri, pasaje, viaducte și tuneluri rutiere” aprobate prin Ordinul Ministerului Transporturilor nr.571/1997, cu modificările și completările ulterioare;

- “NORMELE TEHNICE privind amplasarea lucrărilor edilitare, a stâlpilor pentru instalații și a pomilor în localitățile urbane și rurale, aprobate prin Ordinul Ministerului Transporturilor nr.47/1998;

- Regulamentul General de Urbanism aprobat prin Hotărârea Guvernului nr.525/1996, republicată, cu modificările și completările ulterioare;

- Normativele tehnice specifice, existente în domeniul comunicațiilor electronice.

(11) Pentru clădiri și terenuri furnizorul de rețele de comunicații electronice va prezenta certificatul de urbanism în vederea obținerii/emiterii acordului definitiv.

(12) Anterior emiterii acordului definitiv se va încheia contractul pentru realizarea accesului pe proprietatea publică în vederea construirii, instalării, întreținerii, înlocuirii, mutării sau existenței rețelelor de comunicații electronice sau a elementelor de infrastructură fizică necesare susținerii acestora.

**Art.15** (1) În zonele în care există anumite restricţii, stabilite conform prevederilor unor acte normative, cu privire la executarea lucrărilor de acces pe proprietatea publică, astfel încât alte elemente ale reţelelor de comunicaţii electronice sau alte elemente de infrastructură fizică necesare susţinerii acestora nu mai pot fi instalate, elementele de infrastructură fizică existente, deţinute de operatorii de reţele, vor putea face obiectul exercitării dreptului de acces în conformitate cu prevederile Legii nr.159/2016.

(2) Consiliul Județean Mureș poate solicita furnizorilor de rețele de comunicații electronice includerea în contracte a unor clauze care limitează exercitarea dreptului de acces în anumite zone, astfel încât să nu fie afectată realizarea altor proiecte de utilitate publică.

(3) Clauzele stabilite în conformitate cu prevederile alin. (2) nu vor afecta funcționalitatea elementelor de infrastructură și a rețelelor de comunicații electronice și vor fi obiective, nediscriminatorii, proporționale și justificate.

**Art.16.** (1) Titularii dreptului instituit în condițiile art. 6 își pot exercita dreptul de acces numai după **încheierea unui contract** cu titularul dreptului de administrare - Consiliul Județean Mureș, prin care se stabilesc condițiile de exercitare a acestui drept.

(2) Contractul prevăzut la alin.(1) se poate încheia cu titularii dreptului de concesiune, de închiriere sau de folosință cu titlu gratuit, după caz, numai atunci când această posibilitate este prevăzută în mod expres prin actele prin care li s-a acordat dreptul de concesiune, închiriere ori folosință cu titlu gratuit.

(3) Condițiile stabilite prin contractul încheiat trebuie să fie nediscriminatorii față de toți furnizorii de rețele de comunicații electronice.

(4) Dacă în urma negocierii într-un contract se oferă condiții mai favorabile unui furnizor de rețele de comunicații electronice, inclusiv în ceea ce privește tariful, decât cele prevăzute în condițiile publicate în conformitate cu dispozițiile art. 7 sau prevăzute în contractele încheiate cu alți furnizori de rețele de comunicații electronice, aceste condiții vor fi oferite tuturor celorlalți furnizori, pe baze nediscriminatorii.

(5) În termen de 15 zile de la data încheierii contractului în vederea exercitării dreptului de acces pe proprietatea publică, Consiliul Județean Mureș, are obligația de a publica acest contract pe pagina sa de internet.

(6) Furnizorii de reţele de comunicaţii electronice care exercită dreptul de acces pe proprietatea publică au obligaţia de a transmite o copie de pe aceste contracte ANCOM, care are obligaţia de a o pune la dispoziţia oricărei persoane interesate.

(7) Contractul încheiat în condițiile prezentului articol trebuie să prevadă cel puțin:

a) zonele în care este permis accesul, metodele de lucru ce urmează a fi utilizate și condițiile efective, inclusiv termenul, în care titularul dreptului de acces poate realiza lucrări de construire, instalare, întreținere, înlocuire sau mutare a rețelelor de comunicații electronice ori a elementelor de infrastructură, inclusiv lucrări de reparații cu caracter de urgență;

b) condițiile în care proprietarul sau deținătorul imobilului poate efectua lucrări ce ar afecta accesul la rețelele de comunicații electronice ori la elementele de infrastructură fizică necesare susținerii acestora sau buna lor întreținere ori care ar necesita mutarea lor;

c) modalitățile și termenele de informare între părți cu privire la realizarea unor lucrări pe imobilul proprietate publică pe care se exercită dreptul de acces;

d) tariful datorat pentru exercitarea dreptului de acces;

e) condiţiile, inclusiv termenul, în care titularul dreptului de acces va readuce în starea iniţială proprietatea afectată de realizarea lucrărilor de acces pe proprietăţi.

(8) Contractul încheiat în condițiile prezentului articol, înscris în cartea funciară a imobilului pe care se exercită dreptul de acces, este opozabil oricărui titular al unui drept real asupra imobilului respectiv, deținătorului cu orice alt titlu, precum și dobânditorilor imobilului.

**Art.17.** (1) În situația în care contractul prevăzut la art. 16 nu se poate încheia în termen de două luni de la data cererii de exercitare a dreptului de acces pe proprietatea publică ori în cazul refuzului de acordare a dreptului de acces, potrivit prevederilor art. 13, alin.6, oricare dintre părți se poate adresa instanței competente.

(2) În cazul în care dreptul de acces se exercită asupra unui imobil proprietate publică, în termen de maximum 15 zile de la data comunicării hotărârii judecătoreşti definitive, titularul dreptului de administrare asupra imobilului are obligaţia de a o face publică pe pagina sa de internet.

(3) Furnizorii de rețele de comunicații electronice care exercită dreptul de acces pe proprietatea publică au obligația de a transmite o copie de pe această hotărâre ANCOM, cu obligația acesteia de a o pune la dispoziția oricărei persoane interesate.

(4) Hotărârilor judecătorești care țin loc de contract între părți, le sunt aplicabile în mod corespunzător prevederile art. 16 alin. (8) din prezentul Regulament.

**CAPITOLUL VIII**

**Dispoziții privind exercitarea dreptului de acces**

**Art.18.** (1) Persoanele împuternicite de furnizorii de rețele de comunicații electronice să efectueze lucrări de acces pe proprietăți sau să desfășoare activități de studiu ori de proiectare în vederea efectuării acestor lucrări au dreptul de acces numai în măsura în care este necesar pentru îndeplinirea atribuțiilor de serviciu, pe baza unei împuterniciri scrise din partea furnizorilor în cauză, cu acordul Consiliului Județean Mureș şi fără a aduce atingere dreptului de folosinţă asupra părţii din imobil care nu face obiectul exercitării dreptului de acces instituit în condiţiile art.6 din prezentul Regulament.

(2) Exercitarea dreptului prevăzut la alin. (1) se poate realiza numai după transmiterea unei notificări cu cel puțin două zile lucrătoare în avans Consiliului Județean Mureș, cu excepția cazului în care este necesară efectuarea unor lucrări de reparații cu caracter de urgență.

(3) Consiliul Județean Mureș nu are dreptul de a refuza accesul persoanelor prevăzute la alin. (1) în cazul în care acesta se realizează în condițiile stabilite printr-un contract încheiat potrivit prevederilor din prezentul regulament sau printr-o hotărâre judecătorească pronunţată în condiţiile art.17.

(4) În lipsa acordului, accesul poate fi autorizat prin hotărâre judecătorească.

**Art.19.** (1) Dreptul instituit în condițiile prezentului Regulament nu afectează existența dreptului de proprietate sau a altor drepturi reale asupra imobilului respectiv ori asupra infrastructurii fizice care face obiectul dreptului de acces sau asupra reţelelor de comunicaţii electronice ori a elementelor de infrastructură necesare susţinerii acestora.

(2) Exercitarea dreptului instituit în condițiile prezentului Regulament nu va cauza schimbarea destinației imobilului decât în limitele necesare, cu respectarea legislaţiei în vigoare, urmând a afecta cât mai puţin imobilul asupra căruia se constituie dreptul de acces.

(3) Furnizorul de rețele de comunicații electronice are obligația de a readuce în starea inițială proprietatea afectată de realizarea lucrărilor de acces pe proprietăți sau, prin acordul părților, poate compensa Consiliului Județean Mureș cheltuielile determinate de aducerea în starea inițială a proprietății afectate.

**Art.20.** În cazul în care anumite lucrări efectuate în exercitarea dreptului de acces pe proprietăți sunt afectate de lucrări de interes național sau de interes local de utilitate publică se va aplica procedura de expropriere, în condițiile legii.

**Art.21.**(1) Titularul dreptului instituit în condițiile prezentului Regulament poate solicita Consiliului Județean Mureș, în situația în care nu există o soluție alternativă, tăierea, cu respectarea prevederilor legale din domeniul protecției mediului, a arborilor sau arbuștilor, precum și a ramurilor ori rădăcinilor care îngreunează sau ar îngreuna efectuarea lucrărilor de acces pe proprietăți. Aceste operațiuni se vor realiza pe cheltuiala solicitantului și cu acordarea despăgubirilor prevăzute de lege.

(2) Dacă, în termen de 45 de zile de la primirea solicitării, Consiliul Județean Mureș nu efectuează operațiunile prevăzute la alin. (1), furnizorul de rețele de comunicații electronice poate realiza aceste operațiuni, după transmiterea unei notificări cu cel puțin două zile lucrătoare în avans.

(3) Operaţiunile prevăzute la alin. (1) se vor realiza cu respectarea legislaţiei privind protecţia mediului înconjurător şi într-o manieră care să afecteze cât mai puţin aspectul exterior al proprietăţii.

**Art.22.** Titularul dreptului instituit în condițiile art. 16 sau 17 din prezentul regulament are obligația să reașeze elementele rețelelor de comunicații electronice ori elementele de infrastructură fizică necesare susținerii acestora, în cadrul aceleiași proprietăți, când această reașezare este necesară pentru construcția de clădiri sau pentru efectuarea de lucrări de către Consiliul Județean Mureș, în condițiile, inclusiv referitoare la termen, convenite prin contractul încheiat potrivit prevederilor art.16 sau prin hotărârea judecătorească pronunţată în condiţiile art.17.

**Capitolul IX**

**Dispoziții privind autorizarea construirii rețelelor de comunicații electronice**

**Art.23.** (1) La elaborarea documentaţiilor de amenajare a teritoriului şi a documentaţiilor de urbanism, la realizarea lucrărilor de construire, reparare, modernizare, reabilitare sau extindere a drumurilor ori a reţelelor de utilităţi publice se va avea în vedere necesitatea instalării de reţele de comunicaţii electronice.

(2) În cazul realizării lucrărilor prevăzute la alin. (1) asupra unor imobile proprietate publică, autoritățile administrației publice care eliberează autorizații de construire ori care coordonează realizarea respectivelor lucrări vor publica anunțuri privind înregistrarea unei cereri de eliberare a autorizației de construire pentru lucrările prevăzute la alin. (1) sau privind realizarea altor categorii de lucrări, în termen de 10 zile de la data înregistrării cererii ori de la data la care autoritățile administrației publice locale cunosc realizarea respectivelor lucrări, astfel încât să existe posibilitatea realizării coordonate a unor lucrări de construire, instalare, întreținere, înlocuire sau mutare a rețelelor de comunicații electronice ori a elementelor de infrastructură fizică necesare susținerii acestora, în condițiile prezentului Regulament.

(3) Cu excepţia intervenţiilor urgente, aşa cum sunt acestea definite în anexa nr. 2 "Definirea unor termeni de specialitate utilizaţi în cuprinsul legii" la Legea nr. 50/1991 privind autorizarea executării lucrărilor de construcţii, republicată, cu modificările şi completările ulterioare, lucrările coordonate de autorităţile administraţiei publice nu vor putea fi demarate înaintea împlinirii unui termen de minimum 25 de zile de la data publicării anunţului prevăzut la alin. (2).

(4) Anunțul va fi publicat pe pagina de internet a Consiliului Județean Mureș, va fi afișat la Avizier și va cuprinde informații cu privire la zona în care urmează a fi realizate lucrările prevăzute la alin. (1), precum și data estimativă a începerii lucrărilor.

(5) Dacă furnizorii de rețele publice de comunicații nu optează pentru realizarea coordonată a lucrărilor de acces pe proprietatea publică a județului în același timp cu lucrările de construire, reparare, modernizare, reabilitare sau extindere a drumurilor ori a rețelelor de utilități publice, potrivit prevederilor prezentului articol, Consiliul Județean Mureș poate stabili condiții restrictive pentru acordarea autorizațiilor de construire în zona respectivă, pentru o perioadă de cel mult 2 ani, în cazul lucrărilor prevăzute la alin. (1) anunțate în condițiile prezentului articol cu cel puțin 6 luni în avans.

**Art.24.** (1) În cuprinsul proiectelor pentru autorizarea și realizarea lucrărilor de construcții se vor prevedea trasee sistematizate pentru instalarea de rețele de comunicații electronice.

(2) Autorizarea lucrărilor de infrastructură fizică a reţelelor de comunicaţii electronice se va face pe baza normativelor tehnice privind proiectarea şi realizarea infrastructurilor fizice şi a reţelelor de comunicaţii electronice, precum şi, după caz, pe baza normativelor tehnice privind proiectarea şi realizarea construcţiilor pe care se amplasează acestea.

**Art.25.** (1) Lucrările de acces pe proprietăți se pot efectua numai cu respectarea prevederilor legale referitoare la:

a) amplasarea, proiectarea, autorizarea executării, executarea, utilizarea și post-utilizarea construcțiilor;

b) proiectarea şi amplasarea construcţiilor şi a instalaţiilor în zona reţelelor de energie electrică şi gazelor naturale, drumurilor şi în zona infrastructurii fizice feroviare, pe poduri, pasaje, viaducte şi tuneluri rutiere, precum şi în zonele supuse servituţilor de aeronautică civilă;

c) condițiile de amplasare a lucrărilor tehnico-edilitare și a stâlpilor pentru instalații în zona drumurilor și în zona infrastructurii feroviare;

d) calitatea în construcții;

e) protecția igienei și a sănătății publice;

f) protecția mediului;

g) protecția muncii;

h) protejarea monumentelor istorice.

(2) În măsura în care în anumite zone s-a instituit un regim de protecție prin planurile de amenajare a teritoriului și prin documentațiile de urbanism în ceea ce privește realizarea unor lucrări de acces pe proprietăți, precum și în cazul zonelor supuse unui regim special, conform prevederilor legale, exercitarea dreptului de acces nu se poate realiza decât după obținerea acordului organismelor competente.

(3) Obținerea avizelor sau a autorizațiilor necesare incumbă persoanei care solicită exercitarea dreptului de acces.

**Art.26.** (1) În zona drumurilor nu pot fi instalate infrastructuri fizice care:

a) restrâng ampriza drumurilor;

b) stânjenesc circulația autovehiculelor;

c) periclitează siguranța circulației, inclusiv prin reducerea vizibilității.

(2) Condițiile stabilite în vederea exercitării dreptului de acces pe domeniul public al Județului Mureș, potrivit prezentului regulament, respectă principiile transparenței și obiectivității și vor fi nediscriminatorii față de toți furnizorii de rețele de comunicații electronice.

|  |  |
| --- | --- |
| **VICEPREȘEDINTE**  Ovidiu Dancu | **DIRECTOR EXECUTIV**  ing. Márton Katalin |

**DIRECTOR EXECUTIV**

Mărginean Alin

Verificat: șef serviciu buget Ioana Tcaciuc

Întocmit: ing. Narcisa Ţogorean