**PROIECT**

**HOTĂRÂREA NR.\_\_\_\_\_\_\_\_**

Din \_\_\_\_\_\_\_\_\_\_\_\_\_\_\_\_\_\_\_\_\_\_\_ 2017

pentru aprobarea Regulamentului privind condiţiile în care se realizează accesul furnizorilor de reţele de comunicaţii electronice pe domeniul public al Judeţului Mureş, aflat în administrarea Consiliului Judeţean Mureş şi stabilirea unor măsuri în vederea aplicării acestuia

**Consiliul Judeţean Mureş,**

Văzând expunerea de motive nr.17124/10.08.2017 a Direcţiei Tehnice, raportul Direcţiei Juridice şi Administraţie Publică nr.16242/28.07.2017, precum şi avizul comisiilor de specialitate,

Având în vedere prevederile:

- Legii nr.154/2012 privind regimul infrastructurii reţelelor de comunicaţii electronice;

- Legii nr.159/2016 privind regimul infrastructurii fizice a reţelelor de comunicaţii electronice, precum şi pentru stabilirea unor măsuri pentru reducerea costului instalării reţelelor de comunicaţii electronice;

- Ordonanţei Guvernului nr. 43/1997 privind regimul drumurilor, republicată, cu modificările şi completările ulterioare;

- Normelor tehnice privind proiectarea şi amplasarea construcţiilor, instalaţiilor şi panourilor publicitare în zona drumurilor, pe poduri, pasaje, viaducte şi tuneluri rutiere, aprobate prin Ordinul Ministrului Transporturilor nr. 571/1997;

- Normelor tehnice privind amplasarea lucrărilor edilitare, a stâlpilor pentru instalaţii şi a pomilor în localităţile urbane şi rurale, aprobate prin Ordinul Ministrului Transporturilor nr. 47/1998;

- Hotărârii Guvernului nr.525/1996 pentru aprobarea Regulamentului general de urbanism, republicată, cu modificările şi completările ulterioare,

precum şi Raportul de evaluare nr.8139/20.04.2017 întocmit de prestatorul Evaluare şi Expertiză Judiciară Olaru şi Asociaţii SRL-D în baza contractului de prestări servicii nr.1E/2918/14.02.2017, având ca obiect ”Determinarea tarifelor maxime ce pot fi percepute pentru exercitarea dreptului de acces al furnizorilor de reţele de comunicaţii electronice pe domeniul public al Judeţului Mureş şi întocmirea unui studiu de impact”.

În temeiul prevederilor art. 91, alin. (1), lit. „c”, coroborate cu cele ale alin. (4), lit. „a”, precum şi ale art. 97 alin. (1) din Legea nr. 215/2001 privind administraţia publică locală, republicată, cu modificările şi completările ulterioare, cu respectarea procedurilor reglementate de Legea nr. 52/2003, privind transparenţa decizională în administraţia publică, republicată, cu modificările şi completările ulterioare,

**hotărăşte:**

**Art.1.** Se aprobă Regulamentul privind condiţiile în care se realizează accesul furnizorilor de reţele de comunicaţii electronice pe domeniul public al Judeţului Mureş, aflat în administrarea Consiliului Judeţean Mureş, prevăzut în Anexa nr.1.

**Art.2.** Se aprobă Contractul-cadru de exercitare a dreptului de acces al furnizorilor de reţele de comunicaţii electronice pe domeniul public al judeţului Mureş, aflat în administrarea Consiliului Judeţean Mureş, prevăzut în Anexa nr. 2.

**Art.3.** Se împuterniceşte Preşedintele Consiliului Judeţean Mureş să semneze şi să efectueze toate formalităţile legale necesare încheierii Contractelor de exercitare a dreptului de acces al furnizorilor de reţele de comunicaţii electronice pe domeniul public al judeţului Mureş, aflat în administrarea Consiliului Judeţean Mureş.

**Art.4.** Se abilitează Direcţia Tehnică şi Direcţia Economică din cadrul Consiliului Judeţean Mureş cu îndeplinirea tuturor formalităţilor necesare în vederea aplicării Regulamentului privind condiţiile în care se realizează accesul furnizorilor de reţele de comunicaţii electronice pe domeniul public al Judeţului Mureş, aflat în administrarea Consiliului Judeţean Mureş, prevăzut în Anexa nr.1 la prezenta Hotărâre, precum şi cu urmărirea executării contractelor de exercitare a dreptului de acces al furnizorilor de reţele de comunicaţii electronice pe domeniul public al Judeţului Mureş.

**Art.5.** Se modifică Anexa 5 la Hotărârea Consiliului Judeţean Mureş nr.201/2016 privind aprobarea unor tarife şi taxe locale datorate în anul 2017 bugetului propriu al judeţului Mureş şi instituţiilor subordonate Consiliului Judeţean Mureş, după cum urmează:

- la punctul C1 din Anexa 5 - Amplasarea de cabluri electrice, telefonice, TV, internet, poziţiile 1-5 se înlocuiesc cu subpunctul *C1.1 Ocuparea zonei drumurilor judeţene aflate în administrarea Consiliului Judeţean Mureş*, şi cu subpunctul *C1.2 Ocuparea clădirilor şi terenurilor, altele decât cele aferente zonei drumurilor aflate în administrarea Consiliului Judeţean Mureş*, cu conţinutul prevăzut în Anexa nr.3 la prezenta hotărâre.

**Art.6.** Anexele nr.1, 2 şi 3 fac parte integrantă din prezenta hotărâre.

**Art.7.** Furnizorii de reţele publice de comunicaţii electronice care deţin la data intrării în vigoare a prezentei hotărâri reţele publice de comunicaţii electronice au obligaţia de a prezenta o declaraţie pe propria răspundere cu privire la lungimea reţelelor subterane sau supraterane, funcţionale sau nu, precum şi date concrete cu privire la echipamentele tehnice aferente acestora care se află pe domeniul public al Judeţului Mureş, în termen de 30 zile de la data intrării în vigoare a prezentei Hotărâri.

**Art.8.** Prezenta hotărâre se aduce la cunoştinţă publică, se comunică Autorităţii Naţionale pentru Administrare şi Reglementare în Comunicaţii – ANCOM, Instituţiei Prefectului - Judeţul Mureş, Direcţiei Economice şi Direcţiei Tehnice din cadrul aparatului de specialitate al Consiliului Judeţean Mureş, care răspund de aducerea sa la îndeplinire.

|  |  |
| --- | --- |
| PREŞEDINTE  Péter Ferenc | Avizat pentru legalitate  SECRETAR  Paul Cosma |