|  |  |
| --- | --- |
| Nr. 17124/10.08.2017  Dosar IXD/5 |  |



EXPUNERE DE MOTIVE

pentru aprobarea Regulamentului privind condiţiile în care se realizează accesul furnizorilor de reţele de comunicaţii electronice pe domeniul public al Judeţului Mureş, aflat în administrarea Consiliului Judeţean Mureş şi stabilirea unor măsuri în vederea aplicării acestuia

Legea nr.159/2016 privind regimul infrastructurii fizice a reţelelor de comunicaţii electronice, precum şi pentru stabilirea unor măsuri pentru reducerea costului instalării reţelelor de comunicaţii electronice şi Legea nr.154/2012 privind regimul infrastructurii reţelelor de comunicaţii electronice (articolele neabrogate) stabilesc condiţiile în care se realizează accesul furnizorilor de reţele de comunicaţii electronice pe proprietatea publică sau privată în vederea construirii, instalării, întreţinerii, înlocuirii ori mutării reţelelor de comunicaţii electronice sau a elementelor de infrastructură fizică necesare susţinerii acestora şi unele măsuri privind construirea de reţele de comunicaţii electronice.

Potrivit prevederilor art.6, alin.(1) (neabrogat) din Legea nr.154/2012, instituţiile publice, inclusiv autorităţile administraţiei publice centrale sau locale, precum şi orice alte entităţi care exercită dreptul de administrare asupra imobilelor proprietate publică a unităţilor administrativ-teritoriale au obligaţia de a publica, pe pagina proprie de internet, atunci când există, şi prin afişarea în locuri vizibile, la sediul titularului, în termen de 30 de zile de la data primirii primei cereri în vederea exercitării dreptului de acces la un anumit imobil proprietate publică, condiţiile în care se realizează dreptul de acces la acest imobil şi documentele pe care solicitantul urmează să le prezinte în vederea dovedirii îndeplinirii acestor condiţii.

*Publicaţia* prevăzută la art. 6, alin.(1) din Legea nr.154/2012 va cuprinde cel puţin:

a) entitatea care exercită dreptul de administrare, precum şi modalităţile în care aceasta poate fi contactată în vederea depunerii cererilor de acces pe proprietăţi;

b) caracteristicile imobilului pe care se exercită dreptul de acces şi descrierea zonelor în care se poate realiza dreptul de acces;

c) tarifele maxime pentru exercitarea dreptului de acces şi condiţiile în care acestea se aplică, precum şi criteriile pe baza cărora acestea au fost stabilite, în funcţie de elementele reţelelor de comunicaţii electronice şi de elementele de infrastructură care fac obiectul lucrărilor;

d) orice limitări tehnice cu privire la exercitarea dreptului de acces, care rezultă din caracteristicile de uz sau interes public ale imobilului;

e) procedura detaliată ce trebuie îndeplinită de solicitantul dreptului de acces, inclusiv orice condiţii legate de documentele ce trebuie prezentate de acesta.

În baza Ordonanţei Guvernului nr.43/1997 privind regimul drumurilor, cu modificările şi completările ulterioare, Consiliul Judeţean Mureş, în calitate de administrator al drumurilor judeţene din judeţul Mureş, are obligaţia de a urmări şi verifica respectarea prevederilor legale privind execuţia lucrărilor de orice fel realizate în zona drumurilor, precum şi întreţinerea, repararea şi modernizarea drumurilor judeţene din judeţul Mureş.

Pentru ocuparea amprizei şi zonei de siguranţă a drumurilor publice prin amplasarea subterană sau supraterană a unor construcţii şi instalaţii, acceptate de administratorul drumului, se aplică tarife pentru ocuparea zonei drumului, care se constituie ca venituri la dispoziţia administratorului, pentru administrarea, exploatarea, întreţinerea, repararea şi modernizarea drumurilor publice.

Potrivit prevederilor Legii nr.154/2012, furnizorii de reţele de comunicaţii electronice îşi pot exercita dreptul de acces numai după încheierea unui contract cu titularul dreptului de administrare – Consiliul Judeţean Mureş.

Conţinutul ”Contractului-cadru de exercitare a dreptului de acces al furnizorilor de reţele de comunicaţii electronice pe domeniul public al judeţului Mureş, aflat în administrarea Consiliului Judeţean Mureş” este prevăzut în Anexa nr.2 la proiectul de hotărâre.

În luna iulie 2016 a fost adoptată Legea nr.159/2016 privind regimul infrastructurii fizice a reţelelor de comunicaţii electronice, precum şi pentru stabilirea unor măsuri pentru reducerea costului instalării reţelelor de comunicaţii electronice în care se specifică faptul că ”Tarifele maxime care pot fi percepute de către autorităţile administraţiei publice vor acoperi contravaloarea lipsei de folosinţă şi despăgubirea pentru prejudiciile directe şi certe cauzate prin efectuarea lucrărilor, precum şi prin existenţa şi funcţionarea reţelelor de comunicaţii electronice şi a elementelor de infrastructură fizică instalate, fiind stabilite prin decizia preşedintelui ANCOM, emisă în termen de maximum 9 luni de la data intrării în vigoare a legii”.

Această lege abrogă Legea nr.154/2012 cu excepţia câtorva articole care rămân valabile până la aprobarea deciziei preşedintelui ANCOM susmenţionată.

Având în vedere cele susmenţionate, până la stabilirea tarifelor maxime de către preşedintele ANCOM, Consiliul Judeţean Mureş trebuie să aprobe ”Regulamentul privind condiţiile în care se realizează accesul furnizorilor de reţele de comunicaţii electronice pe domeniul public al Judeţului Mureş, aflat în administrarea Consiliului Judeţean Mureş” – Anexa nr.1 la proiectul de hotărâre şi să încheie contracte cu deţinătorii reţelelor de comunicaţii electronice.

În acest sens Consiliul Judeţean Mureş a propus spre aprobare în şedinţa din luna mai 2016 ”Regulamentul privind condiţiile în care se realizează accesul furnizorilor de reţele de comunicaţii electronice pe domeniul public al Judeţului Mureş, aflat în administrarea Consiliului Judeţean Mureş”.

Ca urmare a publicării pe site-ul Consiliului Judeţean Mureş a proiectului de hotărâre susmenţionat, în baza Legii nr.52/2003, privind transparenţa decizională în administraţia publică, republicată, cu modificările şi completările ulterioare, s-au primit la sediul Consiliului Judeţean Mureş o serie de sesizări din partea operatorilor economici din domeniul reţelelor de comunicaţii electronice din judeţul Mureş, care şi-au exprimat nemulţumirea faţă de cuantumul/nivelul taxelor care urmează a fi percepute furnizorilor de reţele de comunicaţii electronice amplasate în zona drumurilor judeţene din judeţul Mureş, după aprobarea Regulamentului susmenţionat.

Drept urmare dezbaterea şi aprobarea proiectului de hotărâre a fost amânată până la evaluarea impactului pe care îl va avea o astfel de hotărâre.

Menţionăm faptul că Taxele pentru ocuparea zonei drumului judeţean pe anul 2016 au fost aprobate prin Hotărârea Consiliului Judeţean Mureş nr.165/17.12.2015, la Anexa 5, capitolul C1 - taxe pentru amplasarea de cabluri electrice, telefonice, TV, Internet. Aceste taxe sunt în euro/UM/lună şi au fost stabilite în baza Ordinului Departamentului pentru Proiecte de Infrastructură şi Investiţii Străine nr.290/2013, pentru aprobarea unor tarife aplicate de Compania Naţională de Autostrăzi şi Drumuri Naţionale din România SA.

În cursul anului 2016 au avut loc la sediul Consiliului Judeţean Mureş mai multe întâlniri cu reprezentanţii furnizorilor de reţele de comunicaţii electronice din judeţul Mureş, în cadrul cărora aceştia s-au angajat să prezinte inventarul reţelelor de comunicaţii electronice pe care le deţin în zona drumurilor judeţene din judeţul Mureş, precum şi studii şi analize de impact, dar nu s-a primit nici un răspuns în acest sens.

Având în vedere cele sus menţionate, precum şi necesitatea întocmirii unui studiu de impact conform prevederilor art.7, alin.2 din Legea nr.52/2003 privind transparenţa decizională, Direcţia Tehnică a propus achiziţionarea serviciilor având ca obiect *„Determinarea tarifelor maxime care pot fi percepute pentru exercitarea dreptului de acces al furnizorilor de reţele de comunicaţii electronice pe domeniul public al Judeţului Mureş şi întocmirea unui studiu de impact”* de către un specialist–evaluator autorizat ANEVAR (Asociaţia Naţională a Evaluatorilor Autorizaţi din România), încheindu-se în acest sens contractul de prestare servicii nr.1E/2918/14.02.2017 cu EVALUARE ŞI EXPERTIZĂ JUDICIARĂ OLARU ŞI ASOCIAŢII SRL-D.

Prin adresa înregistrată la Consiliul Judeţean Mureş cu nr.8139/20.04.2017 prestatorul a depus documentaţiile cuprinzând Raportul de evaluare privind estimarea tarifelor maxime care pot fi percepute de către Consiliul Judeţean Mureş pentru dreptul de acces al furnizorilor de reţele de comunicaţii electronice pe domeniul public al judeţului Mureş, respectiv Studiul de impact socio-economic.

Raportul de evaluare a fost întocmit în baza unui studiu de piaţă realizat pe teritoriul judeţului Mureş şi conţine valorile maxime contractate de către UAT-urile din judeţ cu furnizorii de reţele de comunicaţii electronice la data raportului, precum şi intervalele de valori - cea mai mică valoare contractată, diferită de zero (există pe piaţă şi contracte cu titlu gratuit) şi valoarea maximă existentă pe piaţă, aşa cum rezultă din contractele pentru realizarea dreptului de acces, de concesiune, de închiriere valabile la data evaluării.

Tarifele prevăzute în contractele existente pe piaţă, valabile la data evaluării, au fost încheiate cu respectarea Legii nr.154/2012, prin urmare valoarea de piaţă a tarifelor maxime cuprinse în raportul de evaluare, estimată prin abordarea prin piaţă, fiind fundamentată în baza contractelor respective, respectă şi ia în considerare în mod indirect principiile prevăzute în art.6, alin.3 din Legea nr.154/2012.

Având în vedere cele mai sus menţionate şi luând în considerare tarifele maxime cuprinse în raportul de evaluare se impune modificarea Anexei 5 la Hotărârea Consiliului Judeţean Mureş nr. 201/2016 *privind aprobarea unor tarife şi taxe locale datorate în anul 2017 bugetului propriu al judeţului Mureş şi instituţiilor subordonate Consiliului Judeţean Mureş*, după cum urmează:

- la punctul C1 din Anexa 5 - Amplasarea de cabluri electrice, telefonice, TV, internet, poziţiile 1-5 se înlocuiesc cu subpunctul *C1.1 Ocuparea zonei drumurilor judeţene aflate în administrarea Consiliului Judeţean Mureş*, şi cu subpunctul C1.2 *Ocuparea clădirilor şi terenurilor, altele decât cele aferente zonei drumurilor aflate în administrarea Consiliului Judeţean Mureş*, cu conţinutul prevăzut în Anexa nr.3 la proiectul de hotărâre.

Menţionăm faptul că prin raportul de evaluare s-au estimat tarifele maxime care pot fi percepute de către Consiliul Judeţean Mureş pentru dreptul de acces al furnizorilor de reţele de comunicaţii electronice pe domeniul public al Judeţului Mureş. Similar acestora propunem aplicarea aceloraşi tarife şi pentru amplasarea cablurilor electrice pe domeniul public al judeţului Mureş.

În cadrul raportului de evaluare au fost stabilite valorile maxime ale tarifelor existente pe piaţă la data realizării raportului conform Anexei nr.1 la prezenta (cu conţinutul prevăzut în Anexa nr.3 la proiectul de hotărâre), respectiv cele mai mici valori(diferite de zero) ale tarifelor existente pe piaţă la data realizării raportului de evaluare, conform Anexei nr.2 la prezenta.

Totodată, din raportul de evaluare rezultă faptul că există pe piaţa judeţului Mureş şi contracte cu titlu gratuit încheiate între UAT-urile din judeţ şi furnizorii de reţele de comunicaţii electronice.

Luând în considerare cele susmenţionate propunem spre aprobare tarifele cuprinse în Anexa nr.3 la proiectul de hotărâre (cu conţinutul prevăzut în Anexa nr.1 la expunerea de motive), având în vedere faptul că acestea nu depăşesc valorile tarifelor maxime contractate pe piaţa judeţului Mureş la data raportului de evaluare.

Tarifele se actualizează anual sau atunci când este necesar, conform legislaţiei în vigoare, prin hotărâri ale Consiliului Judeţean Mureş.

Menţionăm faptul că tarifele propuse reprezintă preţul datorat pentru exercitarea dreptului de acces al furnizorilor de reţele de comunicaţii electronice pe domeniul public al Judeţului Mureş, aflat în administrarea Consiliului Judeţean Mureş, conform art.12, alin.9, lit.d) din Legea nr.159/ 2016.

În conformitate cu prevederile art.15, alin. (3) din Legea nr. 159/ 2016 ”Furnizorul de reţele de comunicaţii electronice are obligaţia de a readuce în starea iniţială proprietatea afectată de realizarea lucrărilor de acces pe proprietăţi sau, prin acordul părţilor, poate plăti titularului dreptului de administrare, contravaloarea cheltuielilor determinate de aducerea în starea iniţială a proprietăţii afectate.”

Conform prevederilor art.17, alin.1 din Legea nr. 159/ 2016 ” Titularul dreptului de acces pe proprietăţi poate solicita titularului dreptului de administrare, în situaţia în care nu există nicio altă soluţie, tăierea, cu respectarea prevederilor legale din domeniul protecţiei mediului, a arborilor sau arbuştilor, precum şi a ramurilor ori rădăcinilor care îngreunează sau ar îngreuna efectuarea lucrărilor de acces pe proprietăţi. Aceste operaţiuni se vor realiza pe cheltuiala solicitantului şi cu acordarea despăgubirilor prevăzute de lege.”

Faţă de toate considerentele mai sus arătate, propunem adoptarea proiectului de hotărâre alăturat, împreună cu anexele 1-3, care fac parte integrantă din acesta.

VICEPREŞEDINTE DIRECTOR EXECUTIV

Ovidiu Dancu ing. Márton Katalin

DIRECTOR EXECUTIV

Mărginean Alin

Verificat: şef serviciu buget Ioana Tcaciuc

Întocmit: ing. Narcisa Ţogorean